CELEX: 52022PC0025
Language: hu
Date: 2022-01-26
Title: Javaslat AZ EURÓPAI PARLAMENT ÉS A TANÁCS HATÁROZATA az elbocsátott munkavállalók támogatását szolgáló Európai Globalizációs Alkalmazkodási Alap igénybevételéről (EGF/2022/000 TA 2022 – Technikai segítségnyújtás a Bizottság kezdeményezésére)

EURÓPAI BIZOTTSÁG
            Brüsszel, 2022.1.26.
            COM(2022) 25 final
            2022/0015(BUD)
            
            Javaslat
            AZ EURÓPAI PARLAMENT ÉS A TANÁCS HATÁROZATA
            az elbocsátott munkavállalók támogatását szolgáló Európai Globalizációs Alkalmazkodási Alap igénybevételéről (EGF/2022/000 TA 2022 – Technikai segítségnyújtás a Bizottság kezdeményezésére)
            
               
         
         
            
               INDOKOLÁS
            
            
               Az elbocsátott munkavállalók támogatását szolgáló Európai Globalizációs Alkalmazkodási Alapból (EGAA) nyújtott pénzügyi hozzájárulásokra vonatkozó szabályokat az elbocsátott munkavállalók támogatását szolgáló Európai Globalizációs Alkalmazkodási Alapról (EGAA) és az 1309/2013/EU rendelet hatályon kívül helyezéséről szóló, 2021. április 28-i (EU) 2021/691 európai parlamenti és tanácsi rendelet (a továbbiakban: EGAA-rendelet)
                  1
                határozza meg.
            
            
               A KÉRELEM ÖSSZEFOGLALÁSA
            
            
               
                  Főbb adatok:
               
               
                  EGAA-referenciaszám
                        EGF/2022/000
               
               
                  Európai Bizottság
                        Technikai segítségnyújtás
               
               
                  Igazgatási kiadások: költségvetés EUR-ban
                        290 000
               
               
                  Igazgatási kiadások százalékos aránya (korlát: 0,5 %)
                        0,14 %
               
            
            
            
               Az EGAA-rendelet 11. cikkének (1) bekezdése értelmében a Bizottság kezdeményezésére évente az EGAA éves maximális összegének legfeljebb 0,5 %-a használható fel technikai segítségnyújtásra.
            
            
            
               A finanszírozandó technikai segítségnyújtás és becsült költségeinek bontása
            
            
               1.A Covid19-világjárvány nemcsak megzavarta az EGAA-kérelmek teljesítését, hanem bizonytalanságot is okozott az általános műveletek, különösen a fizikai jelenlétet igénylő események tekintetében. Így 2021-ben a Bizottság nem kért technikai segítségnyújtási támogatást. A 2022-re vonatkozó javaslat a jelenlegi helyzethez igazodik.
            
            
               2.A hozzájárulás az EGAA-rendelet 11. cikkének (1) és (4) bekezdésében, valamint 12. cikkének (2), (3) és (4) bekezdésében említett kiadások fedezésére fog szolgálni az alábbi részletezés szerint. A programot az Európai Bizottság fogja irányítani közvetlen irányítással.
            
            
            
                     
                        Leírás
                     
                  
                  
                     
                        Összes kiadás 
                        (EUR-ban)
                     
                  
               
                     
                        Igazgatási kiadások
                     
                  
                  
                     
                        190 000
                     
                  
               
                     
                        Technikai kiadások
                     
                  
                  
                     
                        100 000
                     
                  
               
                     
                        Teljes becsült kiadás
                     
                  
                  
                     
                        290 000
                     
                  
               
            
               3.Igazgatási kiadások:
            
            
               ·Az EGAA-kapcsolattartók szakértői csoportja – amelybe minden tagállam két-két tagot küld – meg fogja tartani rendes ülését (2022 első és második felében, illetve 2023 első felében). A világjárvány miatt a 2021. évi ülés teljes egészében virtuális formában zajlott. A jelenlegi tervek szerint 2022-ben valószínűleg újraindulnak a személyes jelenlét mellett megtartott ülések.
            
         
         
            
               ·A tagállamok közötti hálózatépítés támogatása céljából a Bizottság szemináriumot szervez az EGAA-t végrehajtó szervek és a szociális partnerek részvételével. Erre a tervek szerint a szakértői csoport 2022. évi ülését megelőző napon kerül sor. Az ülésre valószínűleg személyes találkozóként kerül sor.
            
            
               ·Tájékoztatási tevékenységek: az EGAA-honlap
                  2
               , amelyet a Bizottság a foglalkoztatás, a szociális ügyek és a társadalmi befogadás területén hozott létre és az EGAA-rendelet 12. cikkének (2) bekezdése értelmében tart karban, rendszeresen frissül és bővül, valamint minden új információ megjelenik valamennyi uniós nyelven. Ez fokozni fogja az EGAA általános ismertségét, és elő fogja mozdítani láthatóságát. Az EGAA-rendelet 11. cikke (1) bekezdésének megfelelően az EGAA-val számos bizottsági kiadvány és audiovizuális tevékenység is foglalkozik majd. 
            
            
            
               4.Technikai kiadások:
            
            
               ·Egy elektronikus adatcsererendszer fenntartása és frissítése. A Bizottság folytatja az EGAA-kérelmekre és az irányításra vonatkozó szabványosított eljárásokra irányuló munkáját, felhasználva az EGAA-ra is kiterjedő közös alapkezelő rendszer (SFC) funkcióit. Ez lehetővé teszi az EGAA-rendelet alapján benyújtott kérelmek egyszerűsítését, a feldolgozásuk felgyorsítását, valamint a különböző jelentések elkészítésének megkönnyítését. Az SCF-interfész elősegíti továbbá az EGAA-hoz kapcsolódó pénzügyi műveletek lebonyolítását is. Ez elsősorban a következőket foglalja magában:
            
            
               –a 2014–2020 közötti időszak SFC-alkalmazásának a karbantartása és az ügyek lezárásához szükséges további fejlesztés;
            
            
               –a 2021–2027 közötti időszakra vonatkozó EGAA SFC-interfészének továbbfejlesztése, különös tekintettel azokra az új funkciókra és kiigazításokra, amelyek az SFC összehangolását szolgálják a 2021–2027 közötti időszakra vonatkozó EGAA-rendelet követelményeivel.
            
            
               ·Monitoring és adatgyűjtés: a Bizottság a beérkezett, finanszírozott és lezárt kérelmekkel, valamint a javasolt és végrehajtott intézkedésekkel kapcsolatban adatgyűjtést végez. Az adatokat közzéteszi a honlapon, valamint a jövőbeni kétéves jelentések céljából megfelelő formában összesíti.
            
            
            
               Finanszírozás
            
            
               5.A 2022-ben az EGAA rendelkezésére álló éves maximális összeg 2018-as árakon számítva 186 millió EUR (2022-es árakon számítva 201 332 382 EUR) a 2021–2027-es időszakra vonatkozó többéves pénzügyi keretről szóló, 2020. december 17-i (EU, Euratom) 2020/2093 tanácsi rendelet
                  3
                8. cikkében meghatározottaknak megfelelően.
            
            
               6.Az EGAA-rendelet 11. cikkének (1) bekezdése értelmében ezen összeg 0,5 %-a használható fel a Bizottság kezdeményezésére technikai segítségnyújtásra. Jelenleg a 2022. évi teljes összeg rendelkezésre áll. A javasolt összeg az EGAA keretében 2022-re rendelkezésre álló maximális éves költségvetés 0,14 %-ának felel meg.
            
            
               7.Az EGAA igénybevételére vonatkozó javasolt határozatot az Európai Parlament és a Tanács közösen hozza meg, az Európai Parlament, az Európai Unió Tanácsa és a Bizottság között létrejött, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére irányuló ütemtervről szóló, 2020. december 16-i intézményközi megállapodás
                  4
                9. pontja értelmében.
            
            
            
               Kapcsolódó jogi aktusok
            
            
               8.A Bizottság az EGAA igénybevételéről szóló határozatra irányuló ezen javaslatának benyújtásával egyidejűleg javaslatot nyújt be az Európai Parlamenthez és a Tanácshoz 290 000 EUR összegnek az érintett költségvetési sorba történő átcsoportosítása érdekében.
            
            
            
               A kifizetési előirányzatok forrása
            
            
               9.A technikai segítségnyújtásra igényelt 290 000 EUR összegre az EGAA költségvetési sorában előirányzott összeg fog fedezetet biztosítani.
            
            
               2022/0015 (BUD)
            
         
         
            
               Javaslat
            
            
               AZ EURÓPAI PARLAMENT ÉS A TANÁCS HATÁROZATA
            
            
               az elbocsátott munkavállalók támogatását szolgáló Európai Globalizációs Alkalmazkodási Alap igénybevételéről (EGF/2022/000 TA 2022 – Technikai segítségnyújtás a Bizottság kezdeményezésére)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel az elbocsátott munkavállalók támogatását szolgáló Európai Globalizációs Alkalmazkodási Alapról (EGAA) és az 1309/2013/EU rendelet hatályon kívül helyezéséről szóló, 2021. április 28-i (EU) 2021/691 európai parlamenti és tanácsi rendeletre
                  5
                és különösen annak 15. cikke (1) bekezdésére,
            
            
               tekintettel az Európai Parlament, az Európai Unió Tanácsa és az Európai Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére vonatkozó ütemtervről szóló, 2020. december 16-i intézményközi megállapodásra
                  6
                és különösen annak 9. pontjára,
            
            
               tekintettel az Európai Bizottság javaslatára,
            
            
               mivel:
            
            
               (1)Az elbocsátott munkavállalók támogatását szolgáló Európai Globalizációs Alkalmazkodási Alap (EGAA) célja, hogy kifejezze a szolidaritást, és előmozdítsa a tisztességes és fenntartható foglalkoztatást az Unióban azáltal, hogy jelentős szerkezetátalakítások esetén támogatást nyújt az elbocsátott munkavállalók és azon önálló vállalkozók számára, akiknek tevékenysége megszűnik, és segíti őket abban, hogy a lehető leghamarabb visszatérjenek a tisztességes foglalkoztatásba és tartósan elhelyezkedjenek. 
            
            
               (2)Az EGAA éves maximális összege az (EU, Euratom) 2020/2093 tanácsi rendelet
                  7
                8. cikkében meghatározottaknak megfelelően (2018-as árakon számítva) nem haladhatja meg a 186 millió EUR összeget.
            
            
               (3)Az (EU) 2021/691 rendelet értelmében a Bizottság kezdeményezésére az EGAA éves maximális összegének legfeljebb 0,5 %-a minden évben felhasználható technikai segítségnyújtásra.
            
            
               (4)Az EGAA forrásaiból ezért a Bizottság kezdeményezésére 290 000 EUR-t mozgósítani kell a technikai segítségnyújtás finanszírozása érdekében.
            
            
               (5)Az EGAA igénybevételéhez szükséges idő minimálisra csökkentése érdekében indokolt úgy rendelkezni, hogy ez a határozat az elfogadásának napjától legyen alkalmazandó,
            
            
               ELFOGADTA EZT A HATÁROZATOT: 
            
            
               1. cikk
            
            
               Az Unió 2022-es pénzügyi évre vonatkozó általános költségvetésének keretein belül az elbocsátott munkavállalók támogatását szolgáló Európai Globalizációs Alkalmazkodási Alapból 290 000 EUR összeg igénybevételére kerül sor kötelezettségvállalási és kifizetési előirányzatok formájában.
            
            
               2. cikk
            
            
               Ez a határozat az Európai Unió Hivatalos Lapjában való kihirdetésének napján lép hatályba. Ezt a határozatot [az elfogadás dátuma]
                  8*-tól/-től kell alkalmazni.
            
            
               Kelt Brüsszelben, -án/-én.
            
         
         
            
               
                  az Európai Parlament részéről
                        a Tanács részéről
               
               
                  az elnök
                        az elnök 
                  
            
         
         
            
                  
                     (1)
                  
                        HL L 153., 2021.5.3., 48. o.
               
               
                  
                     (2)
                  
                        
                  https://ec.europa.eu/social/main.jsp?catId=326&langId=hu
                   
               
               
                  
                     (3)
                  
                        HL L 433., 2020.12.22., I/15 o.
               
               
                  
                     (4)
                  
                        HL L 433., 2020.12.22., I/29 o.
               
               
                  
                     (5)
                  
                        HL L 153., 2021.5.3., 48. o.
               
               
                  
                     (6)
                  
                        HL L 433., 2020.12.22., I/29 o.
               
               
                  
                     (7)
                  
                        A Tanács (EU, Euratom) 2020/2093 rendelete (2020. december 17.) a 2021–2027-es időszakra vonatkozó többéves pénzügyi keretről (HL L 433., 2020.12.22., I/15. o.).
               
               
                  
                     (8)
                  * 
                        A dátumot a Parlament illeszti be a határozatnak a Hivatalos Lapban való kihirdetését megelőzően.